Tiltalen lyder på forsøg på manddrab, når en 37-årig mand tirsdag og onsdag sætter sig på anklagebænken i Retten i Aalborg. Manden er tiltalt for at have forsøgt at dræbe en kvinde ved et usædvanligt groft overfald. Ifølge anklageskriftet trængte manden ind på kvindens bopæl i Aalborg lidt efter klokken 20 onsdag den 5. maj sidste år. Han råbte: ”Du har været mig utro – jeg slår dig ihjel – jeg vil drikke dit blod – jeg skal nok vise dig” eller lignende, samtidig med at han stak kvinden flere gange med kniv, tog halsgreb på hende og nikkede hende flere skaller. Kvinden pådrog sig flere behandlingskrævende skader på ryg, hænder og venstre arm samt et brud på venstre skulderblad. Trods det voldsomme overfald lykkedes det kvinden at slippe væk fra den 37-årige mand og redde livet. Kræver udvisning af Danmark Poliltiets anklager vil under sagen gå efter at få manden dømt for forsøg på manddrab samt trusler og ulovlig indtrængen. Flere ting på kvindens bopæl blev også smadret under overfaldet, og derfor vil han også blive mødt af et erstatningskrav, som endnu ikke er gjort op. Dertil kommer, at politiets anklager møder op i retten med et krav om, at manden udvises af Danmark for bestandigt. Den 37-årige har siddet varetægtsfængslet efter overfaldet. Det fremgår ikke før sagens start, hvordan han forholder sig til anklagerne.

Referat:
Tirsdag begynder retssagen mod en 37-årig mand, som er tiltalt for at forsøge at slå en kvinde ihjel i Aalborg.